钦定古今图书集成/明伦汇编/氏族典/第441卷 > 《廖用贤尚友录》 > 蒋雝
## 钦定古今图书集成/明伦汇编/氏族典/第441卷 > 《廖用贤尚友录》 > 蒋雝

按《万姓统谱》：雝字元肃，少博学强记，于书无所不览，
乡先辈宋藻每以南方夫子称之，与林光朝同时十
人俱知名，号莆阳十先生。绍兴十四年，试词赋兼春
秋，举于乡。越六年，罢兼经科，以词赋再荐登进士，教
授泉州。守王十朋见其文，大加赏识，遂定交雝，因作
《梦仙赋》以献，十朋称其词新意古，尝撰时政十议，十
朋见而叹曰：“经世之文也。”知通州，秩满入觐，首言江
东盐课，较之淳熙七年出入之数，亏二万缗。时主盐
策者方以衍数增秩，上矍然曰：“某人欺朕。”因访本末
指画，应对如向。上曰：“卿才通练，当以藩郡处卿。”雝拜
谢。上目其背曰：“方面材也。”将除赣州，为执政所沮，遂
退居朴乡十馀年，凡四请祠，以寿终。子祈，字子举，以
父任补官，倜傥有大志，博洽有文才。